Ego Joscerannus Grossus notum facio presentibus et futuris, quod ego teneor ecclesie Cluniacensi dare litteras domini Lugdunensis archiepiscopi super conventione et pace inter me et ipsam facta de controversia de Sancto Ypolito. Teneor etiam dare eidem ecclesie litteras domini ducis Burgundie super eodem infra festum Sancti Michaelis, si infra hoc festum venerit. Alioquin hoc teneor facere infra festum Omnium Sanctorum. Et hoc juravi me facturum infra dictum terminum. Quod si non facerem, teneor per juramentum meum tenere ostagium apud Cluniacum, donec istud fecerim. Dedi et obsides dominum Rainaldum de Montbelet et Henricum, fratrem meum, Symonem de Ver, Willelmum de Capella, Guichardum de Petra Campi, Willelmum de Bosco, Johannem Merulum, Joscerannum, Arduinum li Ungres, Petrum de Cortevasio, Guigonem de Luignie, Bernardum de Luignie, Hugonem de Saint Arbent. Et hii omnes juramento tenentur tenere ostagium apud Cluniacum infra octo dies ad submonitionem ecclesie Cluniacensis, nec inde exirent sine ejus licentia, donec ego Joscerannus predicta complerem. Actum anno ab incarnatione Domini millesimo ducentesimo quarto decimo, mense augusto.